Im Verglych zue dr britische Gsellschaft am Änd vum 20. Johrhundert schynt d Läbenswys vu dr Zauberer un Häxe ruckständig. Si lege altertimligi Gwänder aa un chänne kei  elektrischi Grät oder d tächnisch Date- un Informationstächnologii. Vil vu däne Erfindige hän aber e Entsprächig in dr magische Wält, zem Byspel sin Fotografie bewegt un chenne eigeständig mitenander kommuniziere. Tächnischi Transportmittel wäre dur Bäse oder Appariere ersetzt, s Flohnetzwärch erlaubt Reise un Kommunikation mitenander iber großi Entfärnige.